b'\n_START_ARTICLE_\nSveto re\xc5\xa1nje telo in kri\n_START_SECTION_\nOpis\n_START_PARAGRAPH_\nPraznik svetega re\xc5\xa1njega telesa se tradicionalno praznuje na prvi \xc4\x8detrtek po nedelji Svete Trojice (ali 11 dni po binko\xc5\xa1tni nedelji). Ker je to v \xc5\xa1tevilnih dr\xc5\xbeavah delovni dan, se \xc4\x8da\xc5\xa1\xc4\x8denje s procesijo vedno pogosteje prestavlja na prvo naslednjo nedeljo (telovo je dela prost dan v Avstriji in na Hrva\xc5\xa1kem ter delih Nem\xc4\x8dije)._NEWLINE_Za ustanovitev praznika ima najve\xc4\x8d zaslug sveta Julija Lie\xc5\xa1ka, ki je imela vizije, v katerih jo je Bog nagovarjal, da je treba ustanoviti tak praznik. Le-tega je v lokalnem merilu potrdil lie\xc5\xa1ki \xc5\xa1kof leta 1246. Po Julijini smrti je njeno delo nadaljevala bla\xc5\xbeena Eva Lie\xc5\xa1ka in leta 1264 je pape\xc5\xbe Urban IV. (ki je bil prej lie\xc5\xa1ki naddiakon) v buli Transiturus uradno razglasil praznik svetega re\xc5\xa1njega telesa in krvi._NEWLINE_Bistvo praznika je \xc4\x8da\xc5\xa1\xc4\x8denje posve\xc4\x8dene hostije. Po katoli\xc5\xa1kem verovanju se hostija in vino pri evharisti\xc4\x8dnem obredu na skrivnosten na\xc4\x8din spremenita v Jezusovo telo in kri - tako, da materialno ostaneta kruh in vino, v substancialnem pomenu pa postaneta Jezusovo telo in kri. Posve\xc4\x8dena hostija zato pomeni realno Jezusovo navzo\xc4\x8dnost in zato kristjanom predstavlja Najsvetej\xc5\xa1e. Kljub temu kristjani prej niso \xc4\x8dutili potrebe po tem, da bi hostijo \xc4\x8dastili - Jezus je naro\xc4\x8dil: \xc2\xbbJejte od tega vsi\xc2\xab, ne pa \xc2\xbb\xc4\x8dastite to vsi\xc2\xab. Zato je \xc4\x8da\xc5\xa1\xc4\x8denje svetega re\xc5\xa1njega telesa v za\xc4\x8detku spremljelo nezaupanje. Praznik je \xc5\xa1e zdaj omejen na Rimskokatoli\xc5\xa1ko Cerkev, na nekatere od vzhodnih katoli\xc5\xa1kih Cerkva, Anglikansko Cerkev in Starokatoli\xc5\xa1ko Cerkev._NEWLINE_Praznovanje svetega re\xc5\xa1njega telesa je tradicionalno povezano s slovesno tel\xc3\xb4vsko procesijo, ki pa je bila v Sloveniji v \xc4\x8dasu SFRJ skoraj povsod prepovedana. V nekaterih krajih so zdaj obnovili tradicijo, drugod pa izvajajo procesijo le v simboli\xc4\x8dni obliki (kratek sprehod po cerkvi ali po cerkvenem dvori\xc5\xa1\xc4\x8du).'